CELEX: 52020DP0351
Language: el
Date: 2020-12-15 00:00:00
Title: Απόφαση του Ευρωπαϊκού Κοινοβουλίου περί μη διατύπωσης αντίρρησης στο σχέδιο κανονισμού της Επιτροπής για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Λογιστικό Πρότυπο 39 και τα Διεθνή Πρότυπα Χρηματοοικονομικής Αναφοράς 4, 7, 9 και 16 (D069602/01 — 2020/2851(RPS))

29.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 445/184
            
         
      P9_TA(2020)0351
      Απόφαση περί μη διατύπωσης αντίρρησης σε εκτελεστικά μέτρα: Διεθνές Λογιστικό Πρότυπο 39 και Διεθνή Πρότυπα Χρηματοοικονομικής Αναφοράς 4, 7, 9 και 16
      Απόφαση του Ευρωπαϊκού Κοινοβουλίου περί μη διατύπωσης αντίρρησης στο σχέδιο κανονισμού της Επιτροπής για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Λογιστικό Πρότυπο 39 και τα Διεθνή Πρότυπα Χρηματοοικονομικής Αναφοράς 4, 7, 9 και 16 (D069602/01 — 2020/2851(RPS))
      (2021/C 445/23)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη το σχέδιο κανονισμού της Επιτροπής (D069602/01,
               
            
                  —
               
               
                  έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
               
            
                  —
               
               
                  έχοντας υπόψη τη γνωμοδότηση που εξέδωσε στις 26 Οκτωβρίου 2020 η κανονιστική επιτροπή λογιστικών θεμάτων που αναφέρεται στο άρθρο 6 παράγραφος 1 του κανονισμού (ΕΚ) αριθ. 1606/2002,
               
            
                  —
               
               
                  έχοντας υπόψη την με ημερομηνία 28 Οκτωβρίου 2020 επιστολή της Επιτροπής, διά της οποίας του ζητείται να δηλώσει ότι δεν θα διατυπώσει αντίρρηση στο σχέδιο κανονισμού,
               
            
                  —
               
               
                  έχοντας υπόψη την με ημερομηνία 2 Δεκεμβρίου 2020 επιστολή της Επιτροπής Οικονομικής και Νομισματικής Πολιτικής προς τον Πρόεδρο της Διάσκεψης των Προέδρων των Επιτροπών,
               
            
                  —
               
               
                  έχοντας υπόψη το άρθρο 5α της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (2),
               
            
                  —
               
               
                  έχοντας υπόψη το άρθρο 112 παράγραφος 4 στοιχείο δ) και το άρθρο 111 παράγραφος 6 του Κανονισμού του,
               
            
                  —
               
               
                  έχοντας υπόψη τη σύσταση απόφασης της Επιτροπής Οικονομικής και Νομισματικής Πολιτικής,
               
            
                  —
               
               
                  έχοντας υπόψη ότι δεν διατυπώθηκαν αντιρρήσεις εντός της προθεσμίας που ορίζεται στο άρθρο 111 παράγραφος 6 τρίτη και τέταρτη περίπτωση του Κανονισμού του, η οποία έληξε στις 15 Δεκεμβρίου 2020,
               
            
                  Α.
               
               
                  λαμβάνοντας υπόψη ότι το Συμβούλιο Διεθνών Λογιστικών Προτύπων (IASB) εξέδωσε στις 27 Αυγούστου 2020 τροποποιήσεις στο Διεθνές Λογιστικό Πρότυπο (ΔΛΠ) 39 και στα Διεθνή Πρότυπα Χρηματοοικονομικής Αναφοράς (ΔΠΧΑ) 4, 7, 9 και 16· λαμβάνοντας υπόψη ότι οι εν λόγω τροποποιήσεις αποσκοπούν στην παροχή μιας γενικής διευκόλυνσης ενόψει της δεύτερης φάσης σε σχέση με την αντικατάσταση διατραπεζικών προσφερόμενων επιτοκίων (IBOR)· λαμβάνοντας υπόψη ότι οι προτεινόμενες τροποποιήσεις αφορούν τις συνέπειες στον τομέα της χρηματοοικονομικής αναφοράς που προκύπτουν από την τρέχουσα αντικατάσταση του δείκτη αναφοράς επιτοκίου στις τροποποιήσεις των χρηματοπιστωτικών μέσων (μεταβολές αξίας) και τη λογιστική αντιστάθμισης, και αποτρέπουν ανεπιθύμητες λογιστικές επιπτώσεις στην αποτίμηση (ή την παύση αναγνώρισης) χρηματοπιστωτικών μέσων και συμβάσεων μίσθωσης, καθώς και τη διακοπή σχέσεων αντιστάθμισης λόγω αντικατάστασης επιτοκίων αναφοράς για κανονιστικούς λόγους· λαμβάνοντας υπόψη ότι, χωρίς τις προτεινόμενες τροποποιήσεις, οι εταιρείες ενδέχεται να πρέπει να αναγνωρίσουν αμέσως μεταβολές αξίας στα κέρδη ή τις ζημίες ή να διακόψουν σχέσεις αντιστάθμισης, παρότι δεν έχουν αλλάξει τη στρατηγική διαχείρισης κινδύνου που εφαρμόζουν· λαμβάνοντας υπόψη ότι η Επιτροπή κάλεσε το IASB να επιταχύνει την έκδοση των προτεινόμενων τροποποιήσεων, προκειμένου να τις εγκρίνει εγκαίρως η Ένωση·
               
            
                  Β.
               
               
                  λαμβάνοντας υπόψη ότι η Συμβουλευτική Επιτροπή για τη χρηματοοικονομική πληροφόρηση της Ευρωπαϊκής Ένωσης (EFRAG) υπέβαλε στην Επιτροπή, στις 14 Σεπτεμβρίου 2020, θετική γνωμοδότηση·
               
            
                  Γ.
               
               
                  λαμβάνοντας υπόψη ότι η Επιτροπή κατέληξε στο συμπέρασμα ότι η ερμηνεία πληροί τα τεχνικά κριτήρια έγκρισης, σύμφωνα με τις απαιτήσεις του άρθρου 3 παράγραφος 2 του κανονισμού (ΕΚ) αριθ. 1606/2002, και υποστηρίζει ότι οι προτεινόμενες τροποποιήσεις θα αποτρέψουν τη διακοπή σχέσεων αντιστάθμισης λόγω αβεβαιότητας που συνδέεται με τη μετάβαση των IBOR, ώστε οι οικονομικές καταστάσεις σύμφωνα με τα ΔΠΧΑ να αποτυπώνουν σωστά τον αντίκτυπο της διαχείρισης κινδύνου και να προλαμβάνουν την αδικαιολόγητη μεταβλητότητα των κερδών ή των ζημιών·
               
            
                  Δ.
               
               
                  λαμβάνοντας υπόψη ότι το IASB όρισε την 1η Ιανουαρίου 2021 ως την ημερομηνία έναρξης ισχύος των τροποποιήσεων, ενώ επιτρέπεται και η εφαρμογή τους νωρίτερα· λαμβάνοντας υπόψη ότι τα χρηματοπιστωτικά ιδρύματα που υπόκεινται σε λογιστικό έλεγχο βάσει των ΔΠΧΑ και των ΔΛΠ δεν μπορούν να χρησιμοποιήσουν για τις οικονομικές καταστάσεις του 2020 τη μεταχείριση βάσει των προτεινόμενων τροποποιήσεων πριν αυτές εγκριθούν και δημοσιευτούν· λαμβάνοντας υπόψη ότι οι εταιρείες της Ένωσης θα βρεθούν σε μειονεκτική θέση έναντι των ανταγωνιστών τους σε άλλες περιοχές δικαιοδοσίας, εάν δεν είναι σε θέση να κάνουν χρήση της διευκόλυνσης που παρέχουν οι τροποποιήσεις· λαμβάνοντας υπόψη ότι οι προτεινόμενες τροποποιήσεις θα πρέπει, επομένως, να εγκριθούν και να δημοσιευτούν πριν από το τέλος του Δεκεμβρίου του 2020, προκειμένου να μπορούν να εφαρμοστούν για τις οικονομικές περιόδους που αρχίζουν την 1η Ιανουαρίου 2021 ή μετά ή πριν την ημερομηνία αυτή·
               
            
               
                  1.
               
               
                  δηλώνει ότι δεν αντιτίθεται στο σχέδιο κανονισμού της Επιτροπής·
               
            
               
                  2.
               
               
                  αναθέτει στον Πρόεδρό του να διαβιβάσει την παρούσα απόφαση στην Επιτροπή και, προς ενημέρωση, στο Συμβούλιο.
               
            
         (1)  ΕΕ L 243 της 11.9.2002, σ. 1.
      
         (2)  ΕΕ L 184 της 17.7.1999, σ. 23.